text: De ce plus ne vous parlerai. 
   Mais, ainsi que j'entendu ai 
   De ceste estoire le certain, 
   Li rois Carmans droit lendemain 
   Que Cléomadès s'en ala, 
   Se parti bien matin de là. 
   Done Ynable ensaignie ot 
   Sa fille de ce qu'ele sot 
   Que bon à ensaignier li fu. 
   Souvent li ot amenteü 
   Folio71r
   Que ele son seignour amast 
   Et à son povoir l'onnorast ; 
   Et ele, tout en lermoiant, 
   Li ot dit qu'ele feroit tant, 
   S'ele povoit, que jà de li 
   N'aroient honte si ami. 
  